晚过东塔寺二十韵
王士禄 (Qing)
兰若萧梁古，风流想六朝。化城围绿水，孤塔上青霄。珠阁浮林影，金园绝市嚣。依幡看刹近，缘响趁钟遥。树偃时遮涧，途纡屡过桥。到门苔滑滑，入寺竹翛翛。古碣何年失，尘襟此际消。皴痕回侧柏，暮色隐甘蕉。长史遗坟在，诸天法界标。跨波通石径，对砌敞松寮。居士才还辩，头陀偈定超。禅灯龙象黯，佛日鼓鱼销。洗钵诚微尚，长斋况久要。劫波巾拟解，屈眴服思邀。便好从初地，相依结一瓢。沧洲仍有役，白社欲无聊。怖鸽栖将稳，樯乌待尚迢。前期须岁月，客意向风飙。支许应非忝，宗雷倘见招。裴回未能去，仙梵晚萧萧。